钦定古今图书集成/历象汇编/乾象典/第059卷 > 《参赋》米黻
## 钦定古今图书集成/历象汇编/乾象典/第059卷 > 《参赋》米黻

武帝既祠太一，受釐颁胙，意得气泰，神怡志豫，阅符
合瑞，至于向暮，于是升通天之台，揽《泬㵳》之路，睹二
星联影，晻然当户，顾侍臣曰：“是何星也？”侍臣枚皋进
曰：“参星也。”帝曰：“是何主？”对曰：“是主民。”帝曰：“可闻其晻
与？”皋曰：“臣之浅学俳侪，优队，捷语翻言奉欢承话，称
道盛德，受况甚大，此大对也。臣不敢。”帝曰：“先生无辞。”
皋乃跪而进曰：“自周衰道丧，百里一王，嗜欲加僭，民
财用伤。贪如硕鼠，堕号鹈梁，匪鸢匪鲔，或潜或翔。至
于暴秦，袭冕而狼，赵郊坑肉，魏野封疮。粤岭山断，辽
海城长，骊丘虚地，阿房绣墙，则是星也，晻晻而无光。”
帝曰：“亦尝有明乎？”曰：“有。古有治君，曰尧与禹。敬时命
官，以民为主。民之乐生，鼓腹歌舞。次”逮成汤，视民如
伤，一夫不获，如己纳隍。周之文、武，汔于成、康，道德化
洽，礼义兴行，刑措不用，至于百龄，则是星也，亦尝炜
煜而晶荧。帝曰“宜乎！自此不复有光矣。”曰：“有。”昔秦箓
不究，上天悔亡，乃命高祖，匹夫奋张，一洗世乱，惠绥
四方，化其奸宄，约以三章。及我文、景，恭俭惇朴，隐恤
赈周，德泽甚渥。太仓积红腐之粟，司农朽不校之索，
则是星亦尝煜煜而灼灼。今陛下承累圣之休光，翕
五福于仰戴，坐明堂神明之会，据建章珍陆之海，臣
万国，朝四裔，名王系于祈连宛马来于天外，致赤鹰
駮麃之异物，获宝鼎芝房之珍怪，名在百王之上游，
德并五帝之左界，而乃晻晻而无光，臣皋所以堙郁
而未快，逡巡而不对也。古训有言曰：“民犹水也，可以
载舟，可以覆舟。”言未及休，命盖陈钩寝不得寐，三起
问筹。翌旦，坐明光殿，封富民侯。